
Запознай се!

Тролчето се завъртя още няколко пъти около себе си и седна тъжно на земята. Не знам как се сяда тъжно на земята, но то изглеждаше точно така – тъжно седнало на земята.
– Седем години учиш за магьосник – мърмореше си тролчето – и накрая, точно когато си получил магьосническата шапка, да вземеш да се изгубиш. Колко подло и колко глупаво!
Тролчето въздъхна с пълни гърди.
– Гора отляво! Гора отдясно! Гора в кръг! Гора нагоре! И нито едно познато листенце или камъче! Всички магии, учени седем години поред, не помагат… ами, всичко наоколо е непознато и чуждо!
Въздъхна отново.
– Я все пак да опитам! – реши накрая.
– Абер-шабер-домине, кажи ми пътя, ти, дръвце!
Дръвцето дори не помръдна.
– Това е! Не иска! Не ме познава и мълчи! Помощ! Помощ! Помощ!
– Тихо де! К’во си се развикал като лалугер в капан? – пресече го един любопитен лалугер.
– Загубих се и такова…
– Какво такова и какво онакова, щом носиш магьосническа шапка? Или се лъжа?
– Не се лъжеш!
– Що викаш тогава? Магьосничествай де!
– Не мога! Магиите ми не хващат, защото не познавам дървото!
– И за к’во ти е дърво?
– Високо е. Вижда над гората. Може да ми каже къде съм точно. Ако го познавах. Но уви! Тук не познавам нито една трънка. Бях потънал в мисли за бъдещето, защото тъкмо завърших магьосническото училище, и съм вървял, вървял…
Тролчето пак въздъхна тежко:
– Ех, еххх!
– Магьосническо… училище, казваш, а?
– Да, да!
– Завършил си, казваш?
– Е да, но…
– Не познаваш дървото, казваш?
– Точно! Това е то! Не го познавам и то мълчи!
– Леле, каква глава! Ти по пътеката ли дойде, или от небето падна? Кат’ не познаваш дървото, ми запознайте се де!
След което лалугерът изчезна.
Тролчето седеше втрещено на земята.
– Каква идея! Блестяща! Как не ми хрумна по-рано? Сигурно лалугерът е голям мислител и вълшебник по тези места.
Малко по-късно, след като се запознаха и дървото му посочи накъде да върви, тролчето подтичваше весело, крепеше магьосническата си шапка на главата и все още мислеше за мъдростта на лалугера.


От къде идва сметаната?

Веднъж в страната „Ягоди със сметана“ свършила сметаната.
Всички много се разтревожили, защото при по-продължително отсъствие на сметана трябвало да се смени името на страната. А да се казва само „Ягоди“, положително не било толкова вкусно!
Завайкали се хората, заплакали, но това не помогнало. Започнали да търсят решение.
– Откъде идва сметаната? – попитали.
– Може да расте по дърветата!
Отишли да видят, но там нямало сметана.
– Може би я прави магьосникът?
– Не! – отвърнал магьосникът. – Дава я кравата, която се изгуби, и затова няма сметана в цялата страна „Ягоди със сметана“!
Тръгнали да търсят кравата, а тя горката се била заплела в някакви тръни. Освободили я. Завели я при магьосника. И всички заживели горди от това, че вече знаят кой дава сметаната в родната им страна „Ягоди със сметана“.
А кой пък дава ягодите?


Принцът на сънищата

Той е принц на сънищата. Може да те накара да заспиш, както си ядеш шоколада, или точно когато те изпитват по математика. Той е толкова невероятно изкусен в магията си, че потопи един цял град в сън, навръх градския празник. Заспаха музикантите, както си биеха чинелите. Заспа кметът по средата на тържествената реч. Заспаха въртележките и люлките от лунапарка. Заспа дори камбаната на градския часовник, както си се поклащаше от вятъра.
Принцът на сънищата никога не се шегува. Бляновете му са лекокрили, тайнствени и странни. Веднъж той накара една черна дупка да сънува, че е блестяща звезда. Една трънка само спеше, защото в съня си се виждаше като коледен венец. А едно плюшено зайче въобще престана да се събужда, защото непрекъснато сънуваше, че е живо.
Той е Принц на сънищата. И в неговата страна бездомното момиченце става принцеса. Гладният гощава приятелите си, а човешките битки отведнъж секват.
Защото Принцът на сънищата също сънува.

